ཞེས་པའི་ཚིག་གིས་མདུན་བསུས་ཏེ་གང་གླེང་བར་བྱ་བ་ནི།དེ་ཡང་།བདག་ཅག་གི་སྟོན་པས་བསྟན་པ་བྱང་ཕྱོགས་ཁ་བ་ཅན་དུ་དར་བ་འགྱུར་ཞེས་ལུང་གིས་ཟིན་པའི་གནས་མཆོག་ཁྱད་པར་ཅན་གངས་རིའི་ལྗོངས་འདིར།སྟོད་མངའ་རིས་སྐོར་གསུམ་རྫིང་བུ་ལྟ་བུ།བར་དབུས་གཙང་རུ་བཞི་ཡུར་བ་ལྟ་བུ།སྨད་མདོ་ཁམས་སྒང་དྲུག་ཞིང་ས་ལྟ་བུ་ཞེས་ཡོངས་སུ་གྲགས་པའི་སྒང་དྲུག་གི་ཡ་གྱལ་འབྲི་ཟླ་ཟལ་མོ་སྒང་ངམ་བུ་འབོར་སྒང་ནི་སྡེ་དགེ་དཔལ་ཡུལ་གཙང་མདོའི་ཕྱོགས་འདི་ཡིན་པར་ངེས་ཏེ།དཔལ་ཡུལ་གདན་རབས་ལས།གཙང་སྟོན་རྡོ་རྗེ་རྒྱལ་མཚན་ང་།།བུ་འབོར་སྒང་དུ་སྐྱེ་བ་ཡིན།།ཞེས་གཙང་མདོའི་ཕྱོགས་འདི་བུ་འབོར་སྒང་དུ་ངོས་འཛིན་མཛད་ཅིང་ཞེས་གསུངས་པ་དང་།གཙང་མདོ་ཞེས་པའི་མིང་བཏགས་པ་ལ་བཤད་ཚུལ་གཉིས་ལས།ཁ་ཤས་ཀྱིས་རྩམས་ཆེན་རྡོ་རྗེ་སངས་ཡག་དང་ཚེ་འཕྲུ་དཀར་མོ་ཞེས་རི་བོ་ཡ་མཚན་ཅན་གྱི་མདུན་རོལ་ནས་དྭངས་གཙང་གི་ཆུ་བོ་ལྷུང་ལྷུང་དུ་འབབ་སའི་མདོ་ལ་ཆགས་པའི་ཡུལ་གྲུ་སྟོད་སྨད་ཡོངས་ལ་གཙང་མདོ་ཞེས་བརྗོད་པ་དང་།ཡང་ལ་ལས་ནི་གོང་དུ་བརྗོད་པ་ལྟར་གཙང་མདོའི་སྟོད་དང་།འབའ་རུང་གི་སྨད་གཙང་ཆེན་ཞེས་པའི་ས་ཆར་གཙང་སྟོན་རྡོ་རྗེ་རྒྱལ་མཚན་འཁྲུངས་པས་དེའི་འདབས་སམ་མདོ་ལ་ཆགས་པའི་ཡུལ་གྲུ་དེ་ལ་གཙང་མདོ་ཞེས་མིང་དུ་བཏགས་པ་བཅས་བཤད་སྲོལ་གཉིས་སུ་མཆིས་མོད་གང་བརྗོད་ཀྱང་འགལ་མེད་ཡིན་པར་སེམས།མིང་གཅིག་ལ་འགྲེལ་ཚུལ་གཉིས་སུ་ཡོད་པའི་གཙང་མདོའི་ཕྱོགས་འདིར་མཚོན་ན།གནའ་བོའི་དུས་ནས་དགོན་པ་ཁ་ཤས་དང་།གྲོང་ཚོ་བཅུ་ཙམ་ཡོད་པ་དེ་དག་གི་ལོ་རྒྱུས་ཕལ་མོ་ཆེ་དགོན་པ་སོ་སོའི་བླ་སྤྲུལ་མཁན་གསུམ་དང་གནའ་མིའི་ངག་རྒྱུན་ཡིག་ཆ་སོགས་ལས་རྟོགས་དགོས་པ་ལས་ཕྲན་ལྟ་བུས་མ་ཤེས་ཤེས་མདོགརྒྱུས་མེད་རྒྱུས་གཏམ་བཤད་ན་མི་མཛའ་བས་རེ་ཞིག་བཏང་སྙོམས་སུ་བཞགའོན་ཀྱང་།གཙང་མདོའི་གྲོང་ཚོ་བཅུའི་ནང་ཚན་ཕྲན་སྐྱེ་སའི་སྟོང་མཐོ་གྲོང་ཚོ་འདིའི་ལོ་རྒྱུས་གནའ་མིའི་ངག་རྒྱུན་གྱི་བཤད་སྲོལ་ལྟར་གླེང་ན་གླེང་རིན་ཡོད་པ་འདྲ་མཆིས་མོད།སྔོན་ཆད་གནའ་མི་རྒན་པོ་དེ་དག་ཚེའི་འཕེན་པ་མ་རྫོགས་པའི་སྐབས་སུ་ལོ་རྒྱུས་ཀྱི་སྐོར་ལ་མཐོང་ཆེན་མ་བྱས་པ་སོགས་ཀྱི་རྐྱེན་པས་ལོ་རྒྱུས་གོ་མྱོང་ནའང་ང་ཚོས་ཡིག་ཐོག་ཏུ་དགོད་རྒྱུ་མ་བྱུང་བ་དང་།སེམས་སུ་ཉར་མ་ཐུབ་པ་ཆགས་འདུགདེང་སྐབས་སུ་ནི།ལོ་རྒྱུས་ཚིག་གསུམ་མ་ཤེས་ན།།ཕ་ཨ་ཁུ་ཡིན་ཡང་ངོ་མི་ཤེས།།ཞེས་ལོ་རྒྱུས་མ་ཤེས་པའི་ཉེས་པ་དང་ལོ་རྒྱུས་ཤེས་པའི་དགོས་པ་སོགས་ལ་བསམ་གཞིགས་རེ་བྱས་ཏེ་ལོ་རྒྱུས་སྐོར་ཤེས་འདོད་ཅུང་ཙམ་ཡོད་ཀྱང་།སྡོམ་པ་ཡོད་དུས་འདུལ་བ་མེད།།འདུལ་བ་ཡོད་དུས་སྡོམ་པ་མེད།།ཅེས་པའི་དཔེ་ལྟར་གནའ་མི་རྒན་པ་ཕལ་མོ་ཆེ་འདས་ཚར་བའི་རྐྱེན་པས་གནའ་བོའི་ལོ་རྒྱུས་མང་པོ་ཞིག་ཀྱང་མི་མངོན་པའི་དབྱིངས་སུ་ཡལ་སོང་བས་ཆ་ཚང་བ་དང་འཐུས་ཚང་བ་ཞིག་བརྗོད་དགོས་ཀྱང་བརྗོད་ཐབས་བྲལ།འོན་ཀྱང་གྲོང་ཚོ་འདིའི་ཚབ་མཚོན་གྱི་ལོ་རྒྱུས་རགས་ཙམ་མམ་ས་བོན་ཙམ་ཞིག་གླེང་ན།གྲོང་ཚོ་འདི་ལ་སྟོང་མཐོ་དང་སྤང་མཐོ་ཞེས་མིང་བརྗོད་ཚུལ་གཉིས་ཡོད་པ་ལས།གནའ་མིའི་ངག་རྒྱུན་ལྟར་ན་སྟོང་མཐོ་ཞེས་བཏགས་པའི་རྒྱུ་མཚན་ནི།གནའ་སྔོན་ཆད་དུད་གྲངས་སྟོང་ཕྲག་གཅིག་ཡོད་པའི་སྡེ་པ་ཞིག་ཡིན་པས་དེ་ལྟར་བརྗོད་ཅེས་དང་།གྲུབ་དབང་པདྨ་ནོར་བུའི་སྐུ་ཕྲེང་གཉིས་པ་རིག་འཛིན་དཔལ་ཆེན་འདུས་པས་མཛད་པའི་གཙང་མདོའི་ཡུལ་ལྷའི་བསང་ཡིག་ལས།སྤང་མཐོ་ལུ་གུ་ཞེས་དང་།ལུ་གུའི་བསང་ཡིག་ལས།སྤང་ལྗོངས་མཐོ་བའི་ཡིད་འོང་མཛེས་ལྡན་པ།།ཞེས་སོགས་གསུངས་པར་དཔག་ན་ཡིད་འོང་སྤང་ལྗོངས་ཀྱིས་མཐའ་ནས་བསྐོར་ཞིང་ས་བབས་ཅུང་མཐོ་སར་ཆགས་པའི་གྲོང་ཚོ་ཞིག་ཡིན་པའི་རྒྱུ་མཚན་གྱིས་དེ་ལྟར་གསུངས་པར་ངེས།དེང་སང་ནི་སྟོང་མཐོ་ཞེས་པའི་མིང་དེ་བཀོལ་སྤྱོད་ཆེ་ཤོས་སུ་གྱུར།སྟོང་མཐོ་བ་འདི་ཆགས་སའི་ས་གནས་ནི་རྒྱ་བོད་ཀྱི་ས་དཔྱད་ལས་གསུངས་པའི་ས་ཡི་ཉེས་པས་མ་གོས་ཤིང་སྲུང་བཞི་སོགས་ས་དཔལ་ཕུན་སུམ་ཚོགས་པས་བརྒྱན་ཞིང་།རྒྱབ་རིའམ་རི་རྩེ་ལ་ཡུལ་འདིའི་སྣོད་བཅུད་ཀྱི་རྒུད་པ་བསལ་ཕྱིར་ཁ་འཛིན་དང་སྡོང་གྲོགས་ཞུ་སའི་ཡུལ་ལྷ་ལུ་གུ་རྒྱལ་ཡག་ཅེས་གྲུབ་དབང་གོང་མ་དཔལ་ཆེན་འདུས་པས།སྤང་མཐོ་ལུ་གུ་ལྷ་ཡི་སྲས།།ཞེས་དང་།སྐྱབས་རྗེ་དཔལ་ལྡན་བླ་མ་སོགས་ཀྱིས་ཀྱང་དཀར་ཕྱོགས་ཀྱི་ཡུལ་ལྷ་ཡིན་ཞེས་བསྔགས་བརྗོད་ཀྱི་མེ་ཏོག་འཐོར་མྱོང་བ་དང་།ད་དུང་ཡུལ་ལྷ་རྟ་འབུམ་སོ་ཐོ་དང་སེ་ཡུ་སོགས་ཡུལ་ལྷ་མང་དུ་མཆིས།ཁྱད་པར་དུ་ཡུལ་ལྷ་ལུ་གུ་རྒྱལ་ཡག་ཁོང་ནི་སྐབས་རེར་གོས་དཀར་པོ་དང་ཞྭ་དཀར་པོ་གནབ་མཁན་གྱི་གཟུགས་བསྟན་ནས་ཁོར་ཡུག་དང་གནས་རི་ལ་གཏོར་བརླག་བྱེད་པ་དག་ལ་རྟགས་དང་ཆོ་འཕྲུལ་མངོན་སུམ་དུ་བསྟན་པ་དཔེར་ན།ང་རང་ཆུང་ཆུང་ཡིན་སྐབས་ཤིག་ལ་མ་རྒན་དང་མཉམ་དུ་ལ་ཁར་འགྲོ་བའི་ཚེ་ནའང་ནམ་མཁའ་ནས་རྡོའི་ཆར་ཕབ་པ་སོགས་དངོས་སུ་མཐོང་མྱོང་ཡོད།དེ་བཞིན་དུ་ཡ་རབ་སྲོལ་བཟང་ལ་གནས་པའི་ཡུལ་མི་ཚོ་ལ་ཁ་འཛིན་དང་སྡོང་གྲོགས་མཛོད་པའི་མཐོང་སྣང་ཡང་མང་།གནའ་བོའི་ངག་རྒྱུན་དུ་སྟོང་མཐོའི་ཡུལ་མི་ཚོ་ཡུལ་ལྷ་ལུ་གུ་རྒྱལ་ཡག་གི་རྒྱུད་པ་ཡིན་པའི་བཤད་སྲོལ་ཞིག་མཆིས་ཏེ།གང་ཞེ་ན།སྟོང་མཐོ་རི་རྒན་ཚང་གི་རི་ཚ་རྐང་རིང་ཞེས་མི་གཞན་དང་མ་འདྲ་བ་རྐང་པ་རིང་པོ་ཅན་ཞིག་ཡོད་འདུགདེ་ནགས་ནང་དུ་སོང་ནས་ཐང་ཤིང་ཤུན་པ་མ་བཤུ་བ་འཛེར་མ་ཡོད་པ་ཐང་ཤིང་གསོན་པོ་ཁོ་རང་གཅིག་པུས་ཕྲག་ཐོག་ནས་ཁྱིམ་དུ་ཁུར་ཡོང་བས་ལྟད་མོ་བལྟ་རྒྱུ་ཡོད་རབས་ཐོས།མི་དེ་ནི་ཡུལ་ལྷ་ལུ་གུ་རྒྱལ་ཡག་གི་བུ་རེད་ཅེས་བཤད་སྲོལ་ཡོད་པ་ཙམ་དུ་མ་ཟད་ཁོ་རང་མ་རྒན་གྱི་ཁོག་པ་ནང་དུ་ཡོད་སྐབས་སུ་མ་རྒན་ལ་ཁོང་གི་བུ་ཡིན་པའི་རྟགས་མཚན་ཡང་ཡོད་སྐད།མི་དེ་འཆི་བའི་སྐབས་སུ་ཡུལ་ལྷ་ལུ་གུ་ངུ་བའི་མིག་ཆུ་རེད་ཅེས་ཡུལ་ལྷའི་མདུན་རོལ་འཕྲང་ལུང་ཟེར་ས་ནས་སྔོན་ཆད་མེད་པ་ཕྱིས་སུ་ཆུ་ལག་ཁ་ཤས་ཡོད་རབས་བཤད།ཆུ་དེ་ཚོ་ད་ལྟའང་མ་སྐམ་པར་ཡོད།ད་དུང་ཁོ་འཆི་ཚར་རྗེས་ཕུང་པོ་ཆར་གཤོང་ཁུག་ཟེར་ས་ནས་རི་ཁར་ཁྱེར་འགྲོ་བའི་ཚེ་ན་བར་སྣང་ཁམས་ནས་གང་ན་ཁུར་འགྲོ་ཡིན་ཁུར་མ་འགྲོ་ཟེར་བའི་སྒྲ་བྱུང་བས་མ་ཚད་སེར་བ་ཕབ་ནས་རི་ཁ་ནས་ཕར་ཁྱིམ་དུ་ཕུང་པོ་ཁུར་དགོས་པའི་ལོ་རྒྱུས་འདུགཕྱིས་སུའང་དེའི་རྐང་རུས་རི་རྒན་ཚང་གི་ཆང་བསྙལ་བའི་སྣོད་ཆ་ཟེར་བ་དེའི་ནང་དུ་ཡོད་པ་དེ་ཁང་པའི་རྒྱབ་ལོག་ཏུ་ཁུར་ཚེ་ལུ་གུ་ངུ་བ་རེད་ཅེས་སེར་བ་དང་ཆར་བབས་པའི་ལོ་རྒྱུས་བཤད་སྲོལ་ཡོད།རི་ཚ་རྐང་རིང་ལྷ་སྲས་ལུ་གུ་རྒྱལ་ཡག་གི་སྲས་ཡིན་ན་སྟོང་མཐོའི་ཡུལ་མི་ཚོ་ལུ་གུའི་རྒྱུད་པ་ཡིན་པའི་རྒྱུ་མཚན་ཡོད་དེ།སྟོང་མཐོ་བར་མཚོན་ན་རི་རྒན་ཚང་དང་ཧ་འཇའ་འབུ་ཞིང་གཞོམ་གསར་སོགས་དུད་ཀ་ཉུང་ཙམ་གྱིས་མི་གྲངས་མང་ཙམ་གྱུར་སོང་བ་རེད།དུད་ཀ་དེ་དག་ཚང་མ་གཉེན་ཉེ་འབྲེལ་མིན་པ་ཞིག་ཕལ་ཆེར་མེད་པ་ལྟ་བུ་ཞིག་ཏུ་གྱུར་ཡོད་པ་ཡིན་པས་སོ།།